Source: http://www.csmoradea.ro/events/cupa-romaniei-faza-1-tur-2/
Timestamp: 2018-01-20 22:23:02+00:00

Document:
www.csmoradea.ro | Cupa României – Faza 2, tur
Cupa României – Faza 2, tur
Anul 2016 a demarat cu o victorie pentru CSM CSU Oradea. Leii Roșii au primit vizita echipei Steaua CSM EximBank București într-un meci contând pentru sferturile de finală ale Cupei României la baschet masculin – ediția 2015/16. Partia a avut loc la Arena Antonio Alexe și s-a încheiat cu scorul de 77-76.
Oradea a început meciul cu Franklin, Mandache, Barnette, Pașca și Nuhanovic. În schimb, Steaua a început cu Marinovic, Graham, Malesevic, Nicoară, Drăgușin. Partida demarează cu câte o reușită după recuperare ofensivă. Pașca înscrie primul coș de trei puncte al partidei, însă Nuhanovic comite două greșeli personale în primele trei minute de joc efectiv. Steaua se desprinde la șase puncte în debutul partidei după mai multe mingi pierdute de orădeni. Cristian Achim solicită timp de odihnă după patru minute de joc. La reluare, Oradea joacă cu Popescu, Markovic Lucic și Zupan, respectiv cu titularul Mandache. Noul venit, Zupan, transformă de pe semicerc, dar Marinovic răspunde cu aceeași monedă după o nouă recuperare ofensivă. Graham marchează de pe semicerc și Nicoară mărește ecartul la peste zece lungimi în minutul 9 al partidei. Primul sfert se încheie cu probleme majore în ofensiva CSM-ului, după zece minute de joc tabela de marcaj indicând scorul de 14-25.
Sfertul 2 începe cu Popescu, Markovic, Barnette, Pașca și Nuhanovic. CSM-ul marchează primul coș al acestei perioade de joc însă replica vine de la Marinovic, autor al unui coș de trei puncte. Cele două echipe schimbă coșuri, markovic transformând de la mare distanță în minutul 13 al partidei. Oaspeții mențin un avantaj consistent pe tabela de marcaj, iar în minutul 14 al partidei Silviu Lupusavei este trimis în teren. Barnette și Pașca înscrie câte un coș pe finalul timpului de atac, după care Barnette finalizează prin slam dunk pe contraatac. Oradea se apropie la șase puncte în minutul 16, moment în care bucureștenii solicită timp de odihnă. Amis marchează din spatele semicercului după ce orădenii au irosit o șansă de a se apropia, dar Lupusavei răspunde la faza următoare. Achim solicită timp de odihnă în penultimul minut de joc al reprizei, iar la reluare este trimis în teren Bobe Nicolescu. Repriza se încheie cu două vizite ale gazdelor la linia de pedeapsă, transformate pe jumătate, iar scorul la pauză era de 34-38.
Repriza a 2-a începe cu Franklin, Mandache, Barnette, Pașca și Nuhanovic. Orădenii au prima posesie și bifează două recuperări ofensive, dar nu găsesc ținta. La cea de-a 2-a posesie se consemnează tripla lui Franklin prin care Oradea strânge la un singur punct, antrenorul Hristu Șapera solicitând timp de odihnă după un minut de joc. Nuhanovic aduce echipa gazdă în avantaj pe fondul unui joc agresiv al CSM-ului în ambele faze ale jocului. Galdikas este trimis în teren pentru prima dată în această partidă, iar oaspeții marchează de pe semicerc pentru a readuce formația din capitală la conducere. Barnette transformă de la linia de pedepasă și apoi reușește intercepția, după care își asuma o acțiune individuală fiind trimis din nou la libere. Cele două echipe schimbă coșuri și se succed la conducere pe tabela de marcaj. Malesevic iese în evidență pe faza ofensivă pentru formația din București. Barnette continuă jocul extrem de agresiv pe pătrundere și aduce puncte în contul CSM-ului. Nicoară punctează din spațiul de trei secunde, după care Mandache înscrie de pe semicerc pentru primele sale puncte în această partidă și un prim avantaj de două posesii pentru amfitrioni, moment în care Steaua cere al 2-lea timp de odihnă. Oradea continuă jocul cu Popescu, Lucic și Zupan în teren. Galdikas îndeasă mingea în coș cu o execuție în forță. Nicoară egalează pe recuperare ofensivă, dar Mandache punctează din afara semicercului. Echipele schimbă coșuri, protagoniști fiind Nicoară și Barnette. Sfertul al 3-lea se termină cu 61-59 în favoarea oaspeților după liberele lui Cooper.
Sfertul 4 demarează cu Franklin, Mandache, Markovic, Pașca și Nuhanovic. Primele puncte poartă semnătura lui Rareș, după care Salih bifează un capac. Marinovic transformă din spatele semicercului. Nicoară înscrie după ce și-a recuperat propria aruncare și desprinde echipa oaspete pe tabela de marcaj în minutul 33 al partidei. Urmează un minut de joc în care nu se modifică tabela de marcaj, pentru ca Nuhanovic să corecteze direcția mingii pentru două puncte. Graham răspunde de la semidistanță. Achim cere timp de odihnă la jumătatea secvenței a 4-a, la scorul de 63-68. După reluare, Nicoară transformă o pereche de libere și desprinde Steaua la șapte posesii. Urmează un parțial de 7-0, cu patur libere transformate și o triplă semnată Zupan. Replica vine de la aceiași Malesevic și Nicoară, însă Zupan este găsit în spațiul de trei secunde de către Franklin. Același fundaș american îl servește pe Barnette care egalează cu un slam dunk devastator, după care tot Will înscrie de pe semicerc pentru a aduce Oradea în avantaj pe tabela de marcaj pe fondul crescând al decibelilor din Arena Antonio Alexe. Malesevic stabilește rezultatul final și strânge la un punct înaintea returului. Oradea a mai avut două oportunități de a puncta, ambele prin Barnette, dar mingea nu a intrat în coș.
Barnette a totalizat 20 puncte, 8 recuperări (4 ofensive), Pașca a adăugat 11 puncte, 4 recuperări, iar Zupan a debutat cu 10 puncte și 3 recuperări. În replică, Nicoară a avut 23 puncte, 9 recuperări, Malesevic a adăugat 20 puncte, 9 recuperări, pentru ca Marinovic să bifeze 11 puncte, 5 pase decisive și 4 recuperări pentru Steaua.
Jocul revanșă se dispută sâmbătă (09.01), cu începere de la ora 20, la Sala Regimentului de Gardă Mihai Viteazul.
CSM CSU Oradea susține primul joc pe anul 2016 în fața propriilor suporteri. Formația bihoreană primește vizita echipei Steaua CSM EximBank București în prima manșă a sferturilor de finală din cadrul Cupei României la baschet masculin – ediția 2015/16.
La primul joc din noul an calendaristic ambele protagoniste au mai multe noutăți în efectivul de jucători. CSM-ul a oficializat legitimarea lui Miha Zupan, pentru ca Steaua să aducă trei jucători străini. Este vorba despre Paul Graham, Nikola Malesevic și Simas Galdikas. În aceste condiții cele două echipe vor avea multe lucruri de pus la punct, iar relațiile de joc, omogenitatea și mai ales setul de acțiuni folosite în faza ofensivă vor fi reduse semnificativ.
Pur baschetbalistic, Oradea caută soluții pentru înlocuirea accidentatului Bogdan Țîbîrnă. El va fi înlocuit de un jucător străin ceea ce înseamnă că prin venirea lui Zupan un alt jucător străin va rămâne în afara lotului din cauza regulamentului ce limitează numărul străinilor pe foaia oficială la șase. Rămâne de văzut dacă se va apela la principiul rotației sau dacă un anumit sportiv va prelua rolul de al 7-lea jucător, adică de om de antrenament.
De cealaltă parte, Steaua s-a schimbat semnificativ prin cele trei extra-transferuri. Militarii sunt o echipă mult mai puternică din punct de vedere fizic, însă e posibil să fie mai limitați la linia de trei puncte. Antrenorul Hristu Șapera va avea la dispoziție cinci jucători la pozițiile 4-5, respectiv un jucător de poziția 3, capabil să acopere la poziția 4.
Un alt detaliu extrem de important și care va schimba semnificativ alcătuirile celor două echipe se referă la regulamentul specific pentru Cupa României. Este vorba despre obligativitatea folosirii în permanență a cel puțin doi jucători autohtoni. Astfel, fiecare echipă trebuie să aloce cel puțin 80, din totalul de 200 minute, jucătorilor autohtoni.
Niciuna dintre cele două echipe nu are medie de 80 minute pe meci alocate autohtonilor în jocurile din Liga Națională (acolo unde regulamentul prevede folosirea unui autohton în permanență). Ambele au undeva între 65 și 70 minute alocate pe meci jucătorilor autohtoni. În pofida acestei situații, vorbim despre două echipe care au în componență mai mulți jucători din echipa națională a României, adică o parte a celor mai buni autohtoni. Fără îndoială, Oradea are un deficit la acest capitol, prin absența lui Țîbîrnă. De cealaltă parte este posibil să absenteze Levi Szijarto, accidentat de mai mult timp.
O consecință firească și evidentă a acestei situații constă în faptul că jucătorii străini ai ambelor echipe vor avea un număr limitat de minute de joc. Prin urmare, staff-urile tehnice vor avea de găsit soluții în eficientizarea formulelor de joc folosite în fiecare moment al jocului.
Meciul se desfășoară la Arena Antonio Alexe, în cursul serii de luni (04.01), cu începere de la ora 20:00. Partida este transmisă în direct la DigiSport și Digi 24 Oradea.
Jocul revanșă se va desfășura sâmbătă (09.01), cu începere de la ora 20:00, la Sala Regimentului de Gardă Mihai Viteazul din capitală. Învingătoarea acestei duble se califică pentru turneul final al competiției eliminatorii.
78,0 Pt. Marcate 78,5
72,7 Pt. Primite 70,3
39,3 Recuperări 36,5
12,8 Rec. Ofensive 10,4
16,5 Pase dec. 19,3
7,6 Mingi câștigate 7,6
14,8 Mingi pierdute 14,7
19,7 Faulturi 22,2
52,7% 2 pt% 52,0%
32,5% 3 pt% 41,0%
68,6% 1 pt% 70,1%
S. Barnette (15.3) Eficiență M. Marinovic (15.9)
S. Barnette (11.7) Puncte M. Marinovic (14.0)
S. Barnette (7.4) Recuperări T. Nicoară (6.9)
W. Franklin (5.1) Pase decisive M. Marinovic (5.3)
W. Franklin (29:15) Minute M. Marinovic (29:39)
Statisticile, atât cele individuale, cât și cele colective, sunt calculate pe baza meciurilor jucate în Liga Națională (și nu cele din Cupa României).
Atât Oradea, cât și Steaua au 2-3 în ultimele cinci meciuri jucate
CSM CSU Oradea vs BC Mureș 78-77
U BT Cluj-Napoca vs CSM CSU Oradea 75-62
Steaua CSM EximBank București vs BC Timișoara 85 – 64
Steaua CSM EximBank București vs Aris Salonic 67 – 77
CSM CSU Oradea vs Steaua CSM EximBank București 77 – 79
Buducnost Podgorica vs Steaua CSM EximBank Buc. 89 – 56
Steaua CSM EximBank București vs SCM U Craiova 72 – 76
Bogdan Țîbîrnă este în recuperare după o operație la genunchi.
Levi Szijarto și Pankracije Barac au absentat la ultimele meciuri. Ambii sunt incerți.
Cele două echipe au câte șapte jucători străini și pot înscrie cel mult câte șase într-un meci.
Scorul general, conform totalbaschet.ro, este favorabil militarilor cu 8-5.
În meciurile desfășurate la Oradea scorul este de 3-3.
În actualul sezon competițional scorul confruntărilor directe este de 1-1. Fiecare a învins în deplasare.

References: CSM 
 CSM 

CSM 
 CSM 

CSM 
 CSM 
 CSM 
 CSM 

CSM 
 CSM 
 CSM 
 CSM